b'\n_START_ARTICLE_\nLudi rimski carevi\n_START_SECTION_\nSadr\xc5\xbeaj\n_START_PARAGRAPH_\nSerija se bavi predrasudama o \xc4\x8detvorici rimskih careva (Kaligula, Neron, Komod i Elagabal), koje je povijest zapamtila kao okrutne i psihi\xc4\x8dki poreme\xc4\x87ene vladare. U seriji autor Bo\xc5\xbeidar Domagoj Buri\xc4\x87, uz pomo\xc4\x87 eminentnih svjetskih i hrvatskih povjesni\xc4\x8dara, dokazuje kako je rije\xc4\x8d o propagandi koja nema previ\xc5\xa1e veze s povijesnom istinom, te da su navedeni carevi zapravo bili sposobni vladari, koji su imali nesre\xc4\x87u da se sukobe sa Senatom i tradicionalnim Rimom, te su zbog toga ocrnjeni od strane rimskih pisaca poput Tacita i Svetonija.\n_START_SECTION_\nUloge i naracija\n_START_PARAGRAPH_\nSerija je ra\xc4\x91ena u igrano-dokumentarnoj formi, uz kori\xc5\xa1tenje kompjutorskih vizualnih efekata te maketa starog Rima, koje je izradio Dimitrije Barb. U seriji su u ulozi stru\xc4\x8dnih komentatora sudjelovali najve\xc4\x87i svjetski stru\xc4\x8dnjaci za anti\xc4\x8dku povijest iz Oxforda, Sorbonne, Berlina: dr. Martin Henig, dr. Simon Price, dr. Annalisa Marzano, dr. Yann LeBohec, dr. Aloys Winterling i drugi. Tako\xc4\x91er su sudjelovali i eminentni hrvatski znanstvenici, prof.dr.sc. Petar Selem, prof.dr.sc. Bruna Kunti\xc4\x87-Makvi\xc4\x87 i prof.dr.sc. Marina Mili\xc4\x87evi\xc4\x87-Brada\xc4\x8d._NEWLINE_Za seriju su pokazale interes brojne televizijske i distribucijske ku\xc4\x87e diljem svijeta, u \xc4\x8dijim je zemljama serijal emitiran (Italija, Rusija, SAD, Argentina, Monaco, Vatikan, itd.). Producenti serijala su Miro Mio\xc4\x8d i Miroslav Rezi\xc4\x87, monta\xc5\xbeer Dubravko Prugove\xc4\x8dki, direktor fotografije Branko Cahun, a redatelj, scenarist i skladatelj glazbe je Bo\xc5\xbeidar Domagoj Buri\xc4\x87._NEWLINE_Zanimljivost serijala je i u \xc4\x8dinjenici da su naslovne uloge tuma\xc4\x8dili natur\xc5\xa1\xc4\x8dici, prete\xc5\xbeito iz neposrednog autorovog televizijskog okru\xc5\xbeenja, volonterski. Gluma\xc4\x8dku postavu su \xc4\x8dinili Miroslav Rezi\xc4\x87 (Kaligula), Sr\xc4\x91an Sekulovi\xc4\x87 (Neron), Stjepan Buri\xc4\x87 (Komod), Bo\xc5\xbeidar Essert (Elagabal), Jasna Buri\xc4\x87 (Agripina Mla\xc4\x91a), Dominik Zen (Tacit), Ninoslav Lov\xc4\x8devi\xc4\x87 (Svetonije), Marina Medved-Pulji\xc4\x87, Petra Crnko, Renata Laba\xc5\xa1, Davor Oblak, Tomislav Moslavac, Ivica Dlesk, Tihana Ra\xc5\xa1eta, Kre\xc5\xa1imir \xc4\x8cokoli\xc4\x87, Dario Ma\xc4\x87e\xc5\xa1i\xc4\x87 i mnogi drugi.'